གསུང་རབ་གཅིག་ལ་མཚན་གྱི་རྣམ་གྲངས་དུ་མ་ཡོད་པ་སྟེ།དཔེར་ན་དཔེ་ཆ་གཅིག་སྟེ་ཆོས་འབྱུང་མཁས་པའི་དགའ་སྟོན་ལྟ་བུ་ཡིན་ན།གསུང་རབ་མཛད་པ་པོ་ཁོང་རང་གིས་བཏགས་གནང་བའི་མཚན་ནི་ཆོས་འབྱུང་མཁས་པའི་དགའ་སྟོན་ཞེས་བརྗོད་ཀྱི་ཡོད་པ་དང་དཔེ་ཆ་བས་དེར་མཛད་པ་པོ་རང་ཉིད་ཀྱི་འཁྲུངས་ཡུལ་ལམ་ལུང་པའི་མིང་དཔེ་ཆའི་མཚན་བྱང་ལ་འབོད་སྲོལ་ཡོད་པ་སྟེ་ཆོས་འབྱུང་མཁས་པའི་དགའ་སྟོན་ལ་དགེ་ཆོས་རིན་པོ་ཆེས་རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མའི་ནང་དུ་ལྷོ་བྲག་ཆོས་འབྱུང་ཞེས་འབོད་གནང་གི་འདུགཡང་ན་མཛད་པ་པོའི་མཚན་ཐོག་ནས་འབོད་པ་སྟེ་ལྷོ་བྲག་དཔའ་བོའི་ཆོས་འབྱུང་ཞེས་འབོད་པ་སོགས་ཡིན།འོན་ཏེ་དེ་དག་འགལ་བ་ནི་མ་ཡིན་སྟེ་དཔའ་བོའི་ཆོས་འབྱུང་ཡིན་ནའང་འདྲ་ལྷོ་བྲག་ཆོས་འབྱུང་ཡིན་ན་ཡང་རེད།དོན་གྱི་བབ་ས་ནི་དཔའ་བོ་གཙུག་ལག་ཕྲེང་བས་མཛད་པའི་ཆོས་འབྱུང་མཁས་པའི་དགའ་སྟོན་ཡིན་པ་ནི་རྟོགས་ཐུབ།དེ་འདྲ་མཚན་གྱི་རྣམ་གྲངས་མང་པོ་ཞིག་གསོ་རིག་གི་གསུང་རབ་ཁག་ལ་ཡང་ཡོད་པ་སྟེ་གོང་སྨན་དཀོན་མཆོག་བདེ་ལེགས་ཀྱིས་མཛད་པའི་གསོ་རིག་དགོས་པ་ཀུན་འབྱུང་ལ་གསོ་རིག་གི་ཕྱག་ལས་གནང་མཁན་ཚོས་པོད་དམར་ཞེས་ཞུ་ཡི་འདུགདེ་འདྲ་ཡོང་དོན་ཡང་རྗེས་འཇུག་གི་སློབ་མ་དང་དཔེ་ཆ་བ་དག་གི་ངག་རྒྱུན་དུ་ཆགས་ནས་བྱུང་བ་ཞིག་ཡིན།དཔེར་ན་དགེ་ལུགས་པའི་དཔེ་ཆ་བ་དག་གིས་རྗེ་ཙོང་ཁ་བ་བློ་བཟང་གྲགས་པས་མཛད་པའི་རྟེན་འབྲེལ་བསྟོད་པ་ལ་ངག་རྒྱུན་དུ་ལེགས་བཤད་སྙིང་པོ་ཆུང་བ་ཟེར་བ་དང་དྲང་ངེས་ལེགས་བཤད་སྙིང་པོ་ལ་ལེགས་བཤད་སྙིང་པོ་ཆེ་བ་ཞེས་ཞུ་བ་ལྟ་བུ་ཤིན་ཏུ་མང་བས་གཞན་རྣམས་དེས་རིགས་བསྒྲེའོ།།